เทมาเซกฟันกำไรชินคอร์ป ลงทุน5ปีได้38%
&#8220;เทมาเซก&#8221; โกยกำไรจากหุ้นชินคอร์ปแล้วกว่า 38% หลังรับปันผลก้อนโตแถมกำไรค่าเงินอีก 23% จับตาขายหุ้นแก้ฟรีโฟลต ADVANC เสี่ยง! หากปันผลสูง
27 ธ.ค. 2553

“เทมาเซก” โกยกำไรจากหุ้นชินคอร์ปแล้วกว่า 38% หลังรับปันผลก้อนโตแถมกำไรค่าเงินอีก 23% จับตาขายหุ้นแก้ฟรีโฟลต ADVANC เสี่ยง! หากปันผลสูง
นายวิศิษฐ์ องค์พิพัฒนกุล กรรมการ บริหาร บริษัทหลักทรัพย์ ทรีนีตี้ เปิดเผยว่า ขณะนี้ทางกลุ่มเทมาเซก สิงคโปร์ มีกำไรจากการลงทุนในบริษัทชินคอร์ปอเรชั่น (SHIN) แล้ว หลังจากซื้อหุ้นใหญ่มาจากครอบครัวชินวัตรและรับซื้อหุ้นจากนักลงทุนทั่วไปมาตั้งแต่ปี 2549 
ทั้งนี้ กลุ่มเทมาเซกซื้อหุ้น SHIN มาในราคาหุ้นละ 49.25 บาท คิดเป็นประมาณ 1.26 เหรียญสหรัฐ หากรวมเงินปันผลที่ได้รับมาตลอด 5 ปีที่ผ่านมา จำนวน 15.52 บาท หรือ 0.47 เหรียญสหรัฐต่อหุ้น เมื่อเปรียบเทียบกับราคาหุ้นในปัจจุบันแล้ว จะได้รับผลอัตราผลตอบแทนประมาณ 15.7% หรือคิดเฉลี่ยปีละ 3.1% โดยยังไม่รวมกำไรจากอัตราแลกเปลี่ยนอีกประมาณ 23% จากค่าเงินบาทแข็งขึ้นมาอยู่ที่ประมาณ 31.14 บาท เทียบกับตอนซื้อหุ้นเคลื่อนไหวแถว 39.20 บาทต่อเหรียญสหรัฐ
“เทมาเซกซื้อหุ้นใหญ่มาจากครอบครัวชินวัตรมูลค่ากว่า 7.3 หมื่นล้านบาท ตอนนี้ก็ได้ผลตอบแทนประมาณ 38.7% หรือตกปีละ 7% เศษ หากคิดจะขายหุ้นชินคอร์ปออกไป ก็สามารถขายได้แล้วและปีนี้จำเป็นต้องแก้ไขคุณสมบัติกระจายหุ้นรายย่อยต่ำกว่าเกณฑ์ของตลาดหลักทรัพย์หรือฟรีโฟลตที่กำหนด 15%” นายวิศิษฐ์ กล่าว
ขณะเดียวกันบริษัท แอดวานซ์ อินโฟร์ เซอร์วิส หรือเอไอเอส (ADVANC) ซึ่งมีการจ่ายเงินปันผลสูงเป็นพิเศษมาหลายปี ภายหลังจากไม่ได้ลงทุนในโครงการ 3จี ทำให้ชินคอร์ปมีเงินสดมาจ่ายเงินปันผลสูงเช่นเดียวกันให้กับกลุ่มเทมาเซก ซึ่งถือหุ้นใหญ่กว่า 96% แต่ในปีหน้า คาดว่าเจ้าหนี้ของ ADVANC คงจะไม่ชอบหากบริษัทจะจ่ายเงินปันผลสูงอีก เนื่องจากบริษัทมีกำไรสะสมเหลือน้อยกว่าภาระหนี้แล้ว 
ด้าน ADVANC ระบุว่า ณ วันที่ 30 ก.ย. 2553 บริษัทมีหนี้ที่มีภาระดอกเบี้ย เท่ากับ 35,374 ล้านบาท ขณะที่มีกำไรสะสมจำนวน 27,369 ล้านบาท โดยยังไม่ได้หักการจ่ายเงินปันผลพิเศษอีกหุ้นละ 6 บาทในเดือน พ.ย.ที่ผ่านมา ทั้งนี้เมื่อสิ้นปี 2552 บริษัทมีกำไรสะสมสูงถึง 46,146 ล้านบาท